เมเจอร์คืนหนี้ขายหุ้นกู้พันล.ตุนเงินในมือ
MAJOR จ่อขายหุ้นกู้พันล้าน รักษาอันดับเครดิตที่ A
4 ก.ค. 2555

MAJOR จ่อขายหุ้นกู้พันล้าน รักษาอันดับเครดิตที่ A 
บริษัท ทริสเรทติ้ง ประกาศจัดอันดับเครดิตหุ้นกู้ไม่มีประกันในวงเงินไม่เกิน 1,000 ล้านบาท ของบริษัท เมเจอร์ ซีนีเพล็กซ์ กรุ้ป (MAJOR) ที่ระดับ “A-” ในขณะเดียวกันยังคงอันดับเครดิตองค์กรของบริษัทที่ระดับ “A-” ด้วยแนวโน้ม “คงที่” โดยบริษัทจะนำเงินที่ได้จากการออกหุ้นกู้ไปใช้ชำระคืนหนี้เงินกู้ 
สำหรับอันดับเครดิตสะท้อนถึงสถานะผู้นำในธุรกิจโรงภาพยนตร์ในประเทศไทย มีส่วนแบ่งทางการตลาดประมาณ 80% แต่จุดเด่นถูกลดทอนบางส่วนจากปัจจัยที่ไม่สามารถควบคุมได้ อาทิ ปริมาณของภาพยนตร์ที่เข้าฉาย ความเป็นที่นิยมของภาพยนตร์ ตลอดจนระยะเวลาการฉายในโรงที่สั้นลงก่อนที่จะผลิตเป็นวิดีโอซีดี/ดีวีดี การแข่งขันจากกิจกรรมสันทนาการอื่นๆ และการแพร่ระบาดของวิดีโอซีดี/ดีวีดีละเมิดลิขสิทธิ์ 
“MAJOR มีความยืดหยุ่นแม้จะเกิดปัญหาความวุ่นวายทางการเมืองและเศรษฐกิจที่ชะลอตัว คงจะรักษาผลประกอบการให้อยู่ในเกณฑ์ที่น่าพอใจเอาไว้ได้ โดยที่การลงทุนในอนาคตหรือการจ่ายเงินปันผลควรได้รับการพิจารณาอย่างรอบคอบ และจะต้องไม่ส่งผลกระทบต่อฐานะการเงินและสภาพคล่องอย่างรุนแรงด้วย”
ในช่วงไตรมาสแรกปีนี้ บริษัทมีรายได้รวมเพิ่มขึ้นถึง 13.4% มาจากรายได้จากธุรกิจภาพยนตร์คิดเป็นประมาณครึ่งหนึ่งของรายได้ทั้งหมด
ขณะที่กระแสเงินสดยังดีต่อเนื่อง โดยเงินทุนจากการดำเนินงานยังคงอยู่ในระดับที่เกินกว่า 1,000 ล้านบาทต่อปี มาตั้งแต่ปี 2548 และปรับตัวเพิ่มขึ้นสู่ระดับ 1,200 ล้านบาท ในปี 2553 และ 1,218 ล้านบาท ในปี 2554 ในช่วง 3 เดือนแรกของปี 2555 เงินทุนจากการดำเนินงานอยู่ที่ 318 ล้านบาท